Návrh ROZHODNUTIE RADY v mene Európskej únie a jej členských štátov o uzavretí Protokolu k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej, s cieľom zohľadniť pristúpenie Chorvátskej republiky k Európskej únii /* COM/2014/0101 final - 2014/0052 (NLE) */





DÔVODOVÁ SPRÁVA Priložený návrh predstavuje právny nástroj na uzavretie Protokolu k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej, s cieľom zohľadniť pristúpenie Chorvátskej republiky k Európskej únii: i) návrh rozhodnutia Rady o uzavretí protokolu v mene Európskej únie a jej členských štátov; Tento návrh sa predkladá spolu s: ii) návrhom rozhodnutia Rady o podpise a predbežnom uplatňovaní protokolu v mene Európskej únie a jej členských štátov; iii) odporúčaním na rozhodnutie Rady, ktorým sa schvaľuje uzavretie protokolu Európskou komisiou v mene Európskeho spoločenstva pre atómovú energiu. V zmysle Aktu o pristúpení Chorvátskej republiky k medzinárodným dohodám podpísaným alebo uzavretým Európskou úniou a jej členskými štátmi Chorvátska republika pristúpi k uvedeným dohodám prostredníctvom protokolu. Dohoda o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej, bola podpísaná 24. júna 1994. Dohoda nadobudla platnosť 1. decembra 1997. Rozhodnutím Rady zo 14. septembra 2012[1] bola Komisia poverená začať rokovania s dotknutými tretími krajinami s cieľom uzavrieť príslušné protokoly. Rokovania s Ruskou federáciou boli úspešne ukončené. Ruská federácia súhlasila so znením protokolu vo verbálnej nóte zo 4. septembra a Európska služba pre vonkajšiu činnosť (ESVČ) vo verbálnej nóte z 24. septembra. Touto výmenou verbálnych nót, ktorú požadovala Ruská federácia, bolo nahradené podpísanie protokolu. Navrhovaným protokolom sa Chorvátska republika stáva zmluvnou stranou dohody a EÚ sa zaväzuje zabezpečiť autentické znenie dohody v novom úradnom jazyku EÚ. Protokol obsahuje doložku, v ktorej sa stanovuje, že dohoda sa mení po nadobudnutí platnosti Zmluvy o pristúpení Chorvátskej republiky k Európskej únii 1. júla 2013. Dohoda o partnerstve a spolupráci s Ruskou federáciou je zameraná najmä na podporu obchodu a investícií, vrátane obchodu v oblasti dopravných služieb, a vytvára rámec na spoluprácu v rôznych odvetviach, ktorý je obmedzený na celkovú hospodársku, finančnú a technickú spoluprácu. Preto by Európska únia mala popri uplatniteľných procesných právnych základoch protokol podpísať a uzavrieť aj na základe článku 6 ods. 2 Aktu o pristúpení Chorvátskej republiky na jednej strane a článku 91, článku 100 ods. 2 a článkov 207 a 212 ZFEÚ na strane druhej. Komisia pokladá výsledky rokovaní za uspokojivé a žiada Radu, aby: – v mene Európskej únie a jej členských štátov uzavrela Protokol k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej, s cieľom zohľadniť pristúpenie Chorvátskej republiky k Európskej únii. Európsky parlament bude vyzvaný, aby vyjadril svoj súhlas s týmto protokolom. 2014/0052 (NLE) Návrh ROZHODNUTIE RADY v mene Európskej únie a jej členských štátov o uzavretí Protokolu k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej, s cieľom zohľadniť pristúpenie Chorvátskej republiky k Európskej únii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 91, článok 100 ods. 2 a článok 212 v spojení s článkom 218 ods. 6 písm. a), so zreteľom na Akt o pristúpení Chorvátska, a najmä na jeho článok 6 ods. 2 druhý pododsek, so zreteľom na návrh Európskej komisie, so zreteľom na súhlas Európskeho parlamentu[2], keďže: (1) V súlade s rozhodnutím Rady 2013/.../EÚ[3] bol s výhradou jeho uzavretia podpísaný Protokol k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej s cieľom zohľadniť pristúpenie Chorvátskej republiky (ďalej len „protokol“) k Európskej únii. (2) Uzavretie protokolu podlieha osobitnému postupu, pokiaľ ide o otázky patriace do právomoci Európskeho spoločenstva pre atómovú energiu. (3) Protokol by sa mal schváliť, PRIJALA TOTO ROZHODNUTIE: Článok 1 Týmto sa v mene Európskej únie a jej členských štátov schvaľuje Protokol k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou republikou na strane druhej, s cieľom zohľadniť pristúpenie Chorvátskej republiky k Európskej únii*. Článok 2 Týmto sa predseda Rady poveruje určiť osobu(y) splnomocnenú(é) v mene Únie uložiť schvaľovaciu listinu podľa článku 4 ods. 1 protokolu. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Rozhodnutie Rady o poverení začať rokovania týkajúce sa úpravy dohôd podpísaných alebo uzatvorených medzi Európskou úniou alebo Európskou úniou a jej členskými štátmi s jednou alebo viacerými tretími krajinami alebo medzinárodnými organizáciami so zreteľom na pristúpenie Chorvátskej republiky k Európskej únii (dokument Rady č. 13351/12 LIMITED). [2] Ú. v. EÚ C [...], [...], s. [...]. [3] Ú. v. EÚ L […], […], s. […]. * Znenie tohto protokolu sa uverejní spolu s rozhodnutím o jeho podpísaní. PROTOKOL k DOHODE O PARTNERSTVE A SPOLUPRÁCI, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej, s cieľom zohľadniť pristúpenie Chorvátskej republiky BELGICKÉ KRÁĽOVSTVO, BULHARSKÁ REPUBLIKA, ČESKÁ REPUBLIKA, DÁNSKE KRÁĽOVSTVO, SPOLKOVÁ REPUBLIKA NEMECKO, ESTÓNSKA REPUBLIKA, ÍRSKO, HELÉNSKA REPUBLIKA, ŠPANIELSKE KRÁĽOVSTVO, FRANCÚZSKA REPUBLIKA, CHORVÁTSKA REPUBLIKA, TALIANSKA REPUBLIKA, CYPERSKÁ REPUBLIKA, LOTYŠSKÁ REPUBLIKA, LITOVSKÁ REPUBLIKA, LUXEMBURSKÉ VEĽKOVOJVODSTVO, MAĎARSKO, MALTSKÁ REPUBLIKA, HOLANDSKÉ KRÁĽOVSTVO, RAKÚSKA REPUBLIKA, POĽSKÁ REPUBLIKA, PORTUGALSKÁ REPUBLIKA, RUMUNSKO, SLOVINSKÁ REPUBLIKA, SLOVENSKÁ REPUBLIKA, FÍNSKA REPUBLIKA, ŠVÉDSKE KRÁĽOVSTVO, SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, zmluvné strany Zmluvy o Európskej únii, Zmluvy o fungovaní Európskej únie a Zmluvy o založení Európskeho spoločenstva pre atómovú energiu, ďalej len „členské štáty“, EURÓPSKA ÚNIA, ďalej len „Únia“, a EURÓPSKE SPOLOČENSTVO PRE ATÓMOVÚ ENERGIU na jednej strane A RUSKÁ FEDERÁCIA na strane druhej, ďalej spolu len „strany dohody“ KEĎŽE Dohoda o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej, ďalej len „DPS“, bola podpísaná na Korfu 24. júna 1994, KEĎŽE Zmluva o pristúpení Chorvátskej republiky k Európskej únii bola podpísaná v Bruseli 9. decembra 2011, KEĎŽE podľa článku 6 ods. 2 Aktu o podmienkach pristúpenia Chorvátskej republiky a o úpravách Zmluvy o Európskej únii, Zmluvy o fungovaní Európskej únie a Zmluvy o založení Európskeho spoločenstva pre atómovú energiu sa má pristúpenie Chorvátskej republiky k dohode odsúhlasiť uzavretím protokolu k dohode, SO ZRETEĽOM NA pristúpenie Chorvátskej republiky k Európskej únii 1. júla 2013, SA DOHODLI takto: ČLÁNOK 1 Chorvátska republika sa týmto stáva stranou dohody. Chorvátska republika rovnakým spôsobom ako ostatné členské štáty prijíma a berie na vedomie znenia dohody, a spoločných vyhlásení, vyhlásenia a výmeny listov pripojené k záverečnému aktu a podpísané v ten istý deň, ako aj protokol k dohode z 21. mája 1997, ktorá nadobudla platnosť 1. decembra 2000, protokol k dohode z 27. apríla 2004, ktorá nadobudla platnosť 1. marca 2005, a protokol k dohode z 23. apríla 2007, ktorá nadobudla platnosť 1. mája 2008. ČLÁNOK 2 Po podpísaní tohto protokolu Únia oznámi chorvátske jazykové znenie dohody, záverečného aktu a všetkých pripojených dokumentov, ako aj protokolov k dohode z 21. mája 1997, 27. apríla 2004 a 23. apríla 2007 členským štátom a Ruskej federácii. Od dátumu predbežného uplatňovania tohto protokolu sa jazyková verzia uvedená v prvej vete tohto článku stáva autentickou za rovnakých podmienok ako anglická, bulharská, česká, dánska, estónska, fínska, francúzska, grécka, holandská, litovská, lotyšská, nemecká, maďarská, maltská, poľská, portugalská, rumunská, ruská, slovenská, slovinská, španielska, švédska a talianska jazyková verzia tejto dohody. ČLÁNOK 3 Tento protokol tvorí neoddeliteľnú súčasť dohody. ČLÁNOK 4 1. Tento protokol podlieha schváleniu zmluvných strán v súlade s ich vlastnými postupmi. Strany dohody si navzájom oznámia, že na tento účel vykonali všetky potrebné postupy. Schvaľovacie listiny sa uložia na Generálnom sekretariáte Rady Európskej únie. 2. Tento protokol nadobúda platnosť prvým dňom prvého mesiaca nasledujúceho po uložení poslednej schvaľovacej listiny. 3. Tento protokol sa predbežne uplatňuje 15 dní odo dňa jeho podpísania. 4. Tento protokol sa uplatňuje na vzťahy medzi stranami v rámci dohody od dátumu pristúpenia Chorvátskej republiky k Európskej únii. ČLÁNOK 5 Tento protokol je vypracovaný v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, ruskom, slovenskom, slovinskom, španielskom, švédskom a talianskom jazyku, pričom všetky znenia sú rovnako autentické. NA DÔKAZ TOHO podpísaní splnomocnení zástupcovia podpísali tento protokol. V … dňa … roku ... ZA EURÓPSKU ÚNIU, EURÓPSKE SPOLOČENSTVO PRE ATÓMOVÚ ENERGIU A ICH ČLENSKÉ ŠTÁTY ZA RUSKÚ FEDERÁCIU